JWD บวก 4% โบรกฯเชียร์ “ซื้อ” เคาะเป้า 12.80 บ. คาดกำไรปีนี้โต 50% แตะ 360 ลบ.
JWD บวก 4% โบรกฯเชียร์ "ซื้อ" เคาะเป้า 12.80 บ. คาดกำไรปีนี้โต 50% แตะ 360 ลบ. ณ เวลา 15.30 น. ราคาอยู่ที่ 7.45 บาท บวก 0.30 บาท หรือ 4.20% สูงสุดที่ 7.45 บาท ต่ำสุดที่ 7.15 บาท ด้วยมูลค่าซื้อขาย 7.62 ล้านบาท
30 พ.ค. 2562

ผู้สื่อข่าวรายงานว่า ราคาหุ้น บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ล่าสุด ณ เวลา 15.30 น. อยู่ที่ 7.45 บาท บวก 0.30 บาท หรือ 4.20% สูงสุดที่ 7.45 บาท ต่ำสุดที่ 7.15 บาท ด้วยมูลค่าซื้อขาย 7.62 ล้านบาท

ด้าน บล.เออีซี ระบุในบทวิเคราะห์ (22 พ.ค.62) แนะนำ “ซื้อ” JWD ราคาเป้าหมาย 12.80 บาท/หุ้น โดยช่วงไตรมาส 1/62 JWD มีกำไรสุทธิ 90 ล้านบาท โตเด่น 107.5% จากช่วงเดียวกันเมื่อปีก่อน โดยแม้มีแรงกดดันจากอัตรากำไรขั้นต้นที่ลดลงเล็กน้อยจาก 28.4% ในช่วงไตรมาส 1/61 เหลือ 28.1% เนื่องจากได้รับผลจากการรวมงบของธุรกิจในกลุ่มอาหารของ CFLS ที่มีมาร์จิ้นต่ำเข้ามาในงบการเงินรวม และ SG&amp;A/Sales ที่เพิ่มขึ้นเป็น 19.6% จาก 19.1% ในช่วงไตรมาส 1/61 แต่ผลลบดังกล่าวถูกหักล้างลงด้วยรายได้รวมโต 34.2% จากช่วงเดียวกันเมื่อปีก่อน
โดยหลักมาจากธุรกิจคลังสินค้าเย็นโต 18.2% จากช่วงเดียวกันเมื่อปีก่อน ตามปริมาณสินค้าอาหารทะเลที่กลับมาเพิ่มขึ้นต่อเนื่อง หลังบริษัทได้รับการรับรองด้านมาตรฐาน MSC และ ASC (มาตรฐานด้านการทำธุรกิจอาหารทะเลอย่างยั่งยืน) อีกทั้งมีพื้นที่จากคลังเย็นใหม่เพิ่มเข้ามา บวกกับธุรกิจคลังสินค้าอันตรายที่โต 13.8% จากช่วงเดียกวันเมื่อปีก่อน หลังยอด Throughput ของสินค้าผ่านคลังของบริษัทเพิ่มขึ้นราว 5% จากช่วงเดียกวันเมื่อปีก่อน
นอกจากนี้ยังมีการบันทึกรายได้ของธุรกิจใหม่ในกลุ่มอาหารของ CFLS เข้ามาในงบรวม (เริ่มรวมงบครั้งแรกในช่วงไตรมาส 2/61) อีกทั้ง ส่วนแบ่งกำไรจากเงินลงทุนในบริษัทร่วมที่พลิกมามีกำไร 43 ล้านบาท จากขาดทุน 2 ล้านบาทในช่วงไตรมาส 1/61 ตามผลดำเนินงานของบริษัทร่วมในกัมพูชา (นิคมอุตสาหกรรม PPSP และ ลานเก็บตู้สินค้า Bok Seng) และธุรกิจในอินโดนีเซีย (คลังสินค้าเย็น ACL) มีพัฒนาขึ้นตามลำดับ และ รายได้อื่นๆ เพิ่มขึ้น 76% จากช่วงเดียกวันเมื่อปีก่อน จากการรับรู้เงินปันผลจากเงินลงทุนในกอง AIMIRT (JWD ถือ 10%)
กำไรช่วงไตรมาส 1/62 คิดเป็น 28.2% ของประมาณการทั้งปี ซึ่งถือว่าเป็นระดับที่ดีกว่าที่คาดไว้มาก จากธุรกิจคลังสินค้าเย็นที่มีพัฒนาการอย่างต่อเนื่อง, มาร์จิ้นของธุรกิจอาหารที่ไม่แย่ดังคาด และส่วนแบ่งกำไรบริษัทร่วมที่เติบโตดี อีกทั้งเรายังมองว่า JWD ยังมีแนวโน้มเติบโตจากไตรมาสก่อน ต่อเนื่องไปจนถึงช่วงปลายปีตาม Seasonal ของธุรกิจคลังสินค้า จึงปรับประมาณการกำไรปกติตั้งแต่ปี 62 ของ JWD ขึ้นเฉลี่ยปีละ 14.4% โดยภายใต้ประมาณการใหม่คาด JWD จะมีกำไรปกติในปี 62 ราว 361 ล้านบาท โต 51.4% จากช่วงเดียกวันเมื่อปีก่อน
ทั้งนี้ หนุนด้วย Volume สินค้าทะเลเพิ่มขึ้นมาก หลัง IUU ปลดใบเหลืองให้กับประมงไทย ทำให้ผู้ประกอบการในไทยสามารถส่งสินค้าไปยังประเทศในกลุ่ม EU มากขึ้น บวกกับในช่วงไตรมาส 3/62 คาดเริ่มรับรู้รายได้จากคลังสินค้าเย็นแห่งใหม่ที่ผ่านพ้นช่วงปรับปรุงจากคลังสินค้ามาร์จิ้นต่ำ อีกทั้งธุรกิจอาหารของ CSLF คาดขยายตัวได้ดี หลังได้รับงาน Food Supply Chain ใหม่ๆ เข้ามามากขึ้น รวมถึงแผนขยายตลาดไปยังกลุ่ม B2C มากขึ้น ผ่านการลงทุนใน Store It (ธุรกิจ Self-Storage), Art Space (ธุรกิจจัดเก็บสินค้ากลุ่มงานศิลปะ) และ CJ JWD (ธุรกิจ B2C และ B2B Logistic) ที่ดีขึ้นตามลำดับ และ คาดว่าตั้งแต่ช่วงไตรมาส 2/62 จะเริ่มรับรู้ส่วนแบ่งกำไรจากการลงทุนใน Transimex
อย่างไรก็ดี ยังคงมุมมองบวกต่อทิศทางของธุรกิจ JWD ที่จะดีขึ้นต่อเนื่อง หลังเห็นผลของการลงทุนในธุรกิจใหม่ที่สามารถสร้างการเติบโตได้ดี อีกทั้งราคาหุ้นปัจจุบันมี Upside สูงราว 71.8% จากมูลค่าพื้นฐานใหม่ปี 2562 (อิงวิธี DCF) ที่ 12.80 บาท จึงคงแนะนำ “ซื้อ”
 